ข้อมูลพร้อมเปิดเสรีเบี้ยรถยนต์
สำนักงานอัตราเบี้ยประกันวินาศภัยลั่น พ.ค. ระบบข้อมูลพร้อม หนุนธุรกิจรับมือเปิดเสรีเบี้ย
1 เม.ย. 2559

สำนักงานอัตราเบี้ยประกันวินาศภัยลั่น พ.ค. ระบบข้อมูลพร้อม หนุนธุรกิจรับมือเปิดเสรีเบี้ย
น.ส.จุฑาทอง จารุมิลินท เลขาธิการสำนักงานอัตราเบี้ยประกันวินาศภัย (IPRB) เปิดเผยว่า ภายในเดือน พ.ค.นี้ ระบบการจัดทำฐานข้อมูลกลางการประกันภัย หรืออินชัวรันส์ บูโร พร้อมให้บริการแก่บริษัทสมาชิกในการรับมือกับการเปิดเสรีอัตราเบี้ยประกันภัยในอนาคต
ทั้งนี้ อินชัวรันส์ บูโร จะมีสถิติด้านการรับประกันภัยทุกประเภท 5 ปีย้อนหลัง โดยข้อมูลปี 2558 จะเป็นชุดแรกที่พร้อมและหลังจากนั้นแต่ละบริษัทจะทยอยนำส่งข้อมูลย้อนหลังเข้ามา เพื่อให้การวิเคราะห์สถิติต่างๆ มีความแม่นยำ และยังทำให้บริษัทประกันภัยสามารถสืบค้นประวัติลูกค้าที่มีพฤติกรรมน่าสงสัยในการทำประกันภัยได้
“เราจะทำการวิเคราะห์อัตราค่าสินไหมทดแทน ต้นทุนการดำเนินงาน เพื่อให้บริษัทประกันภัยนำไปใช้ในการพัฒนาผลิตภัณฑ์ใหม่ๆ ในราคาที่ยุติธรรมแก่ประชาชน สอดคล้องกับต้นทุนที่แท้จริง บริษัทสามารถนำไปวางกลยุทธ์การตลาด เพื่อแข่งขันอย่างมีประสิทธิภาพมากขึ้น” น.ส.จุฑาทอง กล่าว
น.ส.จุฑาทอง กล่าวว่า คปภ.มีแนวทางการกำกับธุรกิจประกันภัยที่ต้องการให้ธุรกิจดูแลกันเองมากขึ้น การมีระบบข้อมูลชุดเดียวกันทั้งระบบและสืบค้นได้ง่าย จะทำให้การตัดสินใจวางแผนธุรกิจมีความแม่นยำ โดยรูปแบบการกำกับธุรกิจประกันภัยไทยจะคล้ายกับของประเทศมาเลเซีย เพราะในไทยไม่มีบริษัทประกันภัยที่รัฐเป็นผู้ถือหุ้น
ทั้งนี้ หลังจากที่ระบบข้อมูลพร้อมแล้ว สำนักงานอัตราเบี้ยประกันวินาศภัยจะจัดทำเบี้ยประกันภัยรถยนต์ตามกลุ่มรถต่างๆ ขึ้น รองรับการเปิดเสรีเบี้ยประกันรถยนต์เป็นกลุ่มแรก จากปัจจุบันที่ภาคธุรกิจใช้พิกัดอัตราเบี้ยประกันภัยรถยนต์ของ คปภ.นำไปใช้อ้างอิงในการจัดทำเบี้ยประกันภัยรถยนต์ของแต่ละบริษัทตั้งแต่ปี 2548
“อัตราเบี้ยประกันภัยที่ทางสำนักงานรวมถึงผลงานวิจัยต่างๆ ที่จะจัดทำขึ้น จะเป็นไปตามหลักคณิตศาสตร์ เพราะเรามีนักคณิตศาสตร์ถึง 3 คน ช่วยให้บริษัทประกันภัยขนาดเล็กที่ไม่มีนักคณิตศาตร์ ใช้ประโยชน์จากฐานข้อมูลนี้ได้อย่างมีประสิทธิภาพ” น.ส.จุฑาทอง กล่าว